UP Corona cases: यूपी में कोरोना से 311 और मरीजों की मौत, 10,682 नए मरीज मिले
उत्तर प्रदेश में पिछले 24 घंटों के दौरान कोविड-19 से संक्रमित 311 और मरीजों की मौत हो गई तथा 10,682 नए मरीजों में इस संक्रमण की पुष्टि हुई।
लखनऊ। उत्तर प्रदेश में पिछले 24 घंटों के दौरान कोविड-19 से संक्रमित 311 और मरीजों की मौत हो गई तथा 10,682 नए मरीजों में इस संक्रमण की पुष्टि हुई। स्वास्थ्य विभाग द्वारा रविवार को जारी रिपोर्ट के मुताबिक पिछले 24 घंटों के दौरान राज्य में कोरोना वायरस से संक्रमित 311 और मरीजों की मौत हो गई। इसके साथ ही राज्य में इस वायरस से मरने वालों की संख्या बढ़कर 17,546 हो गई है।रिपोर्ट के मुताबिक पिछले 24 घंटों के दौरान सबसे ज्यादा 27 मौतें मेरठ में हुई हैं। इसके अलावा लखनऊ में 20, कानपुर नगर में 13, चंदौली तथा बस्ती में 12-12, और मथुरा में 10 मरीजों की मौत हुई है। रिपोर्ट के अनुसार, पिछले 24 घंटों के दौरान राज्य में 10,682 नए मरीजों में कोविड-19 के संक्रमण की पुष्टि हुई है। इसी अवधि में 24,837 मरीज संक्रमण मुक्त हुए हैं। सबसे ज्यादा 701 नए मामले मेरठ में मिले हैं। इसके अलावा लखनऊ में 525, वाराणसी में 496, देवरिया में 471, बुलंदशहर में 451, सहारनपुर में 437 और गोरखपुर में 433 नए मरीजों में संक्रमण की पुष्टि हुई है।रिपोर्ट के अनुसार, प्रदेश में इस वक्त 1.63 लाख से ज्यादा मरीज संक्रमण का उपचार करा रहे हैं। पिछले 24 घंटों के दौरान राज्य में 2,67,420 नमूनों की जांच की गई। प्रदेश में अब तक चार करोड़ 46 लाख 95 हजार 189 नमूने जांचे जा चुके हैं। प्रदेश में अब तक 16 लाख 19 हजार 645 मरीजों में कोविड-19 संक्रमण की पुष्टि हुई है, जिनमें से 14 लाख 39 हजार 96 रोगी संक्रमण मुक्त हो चुके हैं। कोरोना वायरस की तीसरी लहर से निपटने के लिए तैयारियां शुरू कर दीं है: आदित्यनाथनोएडा/मेरठ: उत्तर प्रदेश के मुख्यमंत्री योगी आदित्यनाथ ने रविवार को कहा कि प्रदेश में कोरोना वायरस संक्रमण के मामलों में कमी आई है और सरकार ने इस महामारी की तीसरी लहर से निपटने के लिए अभी से तैयारियां शुरू कर दी हैं। मुख्यमंत्री ने कहा कि प्रदेश सरकार ‘ब्लैक फंगस’ को लेकर काफी गंभीर है तथा इसके उपचार के लिए एक विशेष योजना बनाई गई है।गौतमबुद्धनगर पहुंचे आदित्यनाथ ने यहां एक प्रेस वार्ता में कहा कि कोरोना वायरस की दूसरी लहर के बाद आशंका व्यक्त की जा रही है कि इस महामारी की तीसरी लहर आनी है। उन्होंने कहा कि बच्चों तथा महिलाओं को इस संक्रमण से ज्यादा खतरा बताया जा रहा और इस बात को ध्यान में रखते हुए प्रदेश के सभी जिलों में महिलाओं तथा बच्चों के लिए समर्पित अस्पताल तैयार किये जा रहे हैं और 102 नम्बर की 2200 एम्बुलेंस को महिलाओं तथा बच्चों के उपचार के लिए समर्पित किया गया है।